**Obrazloženje**

**Pravna osnova**

Pravna osnova za donošenje ove Odluke sadržana je u odredbi članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19. i 144/20) te u odredbi članka 33. Statuta Općine Sveta Nedelja (“Službene novine Općine Sveta Nedelja”, broj 11/18. i 3/21), a u svezi sa odredbom članka 27. stavak 1. Pravilnika o građevnom otpadu i otpadu koji sadrži azbest (“Narodne novine”, broj 69/16).

Odredbom članka 35. Zakona o lokalnoj i područnoj (regionalnoj) samoupravi propisano je da predstavničko tijelo, između ostalog, donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne (regionalne) samouprave.

Odredbom članka 33. Statuta Općine Sveta Nedelja propisano je da Općinsko vijeće donosi odluke i druge opće akte kojima uređuje pitanja iz svog djelokruga.

Odredbom članka 27. stavak 1. Pravilnika o građevnom otpadu i otpadu koji sadrži azbest propisana je obveza jedinica lokalne samouprave da, sukladno zakonu, sudjeluju u sustavu sakupljanja građevnog i azbestnog otpada.

**Razlozi za donošenje ove Odluke**

U Proračunu Općine Sveta Nedelja za 2022. godinu i projekcije za 2023. i 2024. godinu (“Službene novine Općine Sveta Nedelja”, broj 23/21) u okviru Programa: 3005, Poticanje mjera energetske učinkovitosti, Tekući projekt: T300501, Poticanje mjera energetske učinkovitosti – Zamjena azbestnih krovova planirana su sredstva za zamjenu azbestnih krovova u iznosu od 50.000,00 kuna.

Prema odredbama Pravilnika o građevnom otpadu i i otpadu koji sadrži azbest (“Narodne novine”, broj 69/16) azbestni otpad ili otpad koji sadrži azbest je opasni otpad koji je po sastavu sirovi azbest i svaka otpadna tvar ili predmet koji sadrži azbest i azbestna vlakna, azbestna prašina nastala emisijom azbesta u zrak obradom azbesta ili tvari, materijala i proizvoda koji sadrži azbest.

Naime, azbest je mineralni kristal vlaknaste strukture, a koji se, s obzirom na jako dobre osobine dodavao raznim proizvodima kako bi im se osigurala mehanička i kemijska svojstva, otpornost na vlagu, vatru, vrućinu, buku, elektricitet, habanje i trenje.

Smatra se da dugogodišnjom preradom i uporabom azbestnih minerala u nekoliko tisuća proizvoda (npr. žbuci, izolacijskom materijalu, fasadnim pločama, krovnim ravnim i valovitim pločama, zidnim i podnim pločicama, crijepu, cigli, cementnim cijevima za vodu, azbestnim brtvama, kočnim pločicama, protupožarnim pokrivačima, radnim rukavicama, azbestnim ljepenkama, smjesama za brtvljenje i dr.) nailazimo na jednu ili više azbestnih vlakana.

Međutim, istraživanja su pokazala da čestice azbesta tzv. prašina azbestnih igličastih vlakana koje se oslobađaju u zrak (emisija azbesta) izazivaju kod ljudi, uslijed kontakta, bilo u industriji ili neposrednoj blizini, nakon izvjesnog vremena teške kronične bolesti (azbestozu), pa i smrt.

U Republici Hrvatskoj od 1. siječnja 2016. godine vrijedi zabrana proizvodnje, prometa i uporabe azbesta i materijala koji sadrže azbest.

Fond za zaštitu okoliša i energetsku učinkovitost ranijih je godina financijski pomagao sustav gospodarenja građevinskim otpadom koji sadrži azbest, tako što je ovlaštenim sakupljačima plaćao troškove nastale preuzimanjem tog otpada od građana.

Prema naprijed navedenoj odredbi članka 27. stavka 1. Pravilnika o građevnom otpadu i otpadu koji sadrži azbest jedinica lokalne samouprave dužna je, sukladno zakonu, sudjelovati u sustavu sakupljanja građevnog i azbestnog otpada.

Slijedom toga, a u cilju zaštite zdravlja ljudi, poticanja njihove svijesti te u cilju sprječavanja i smanjenja onečišćenja okoliša azbestom, Općina Sveta Nedelja ima namjeru sufinancirati odnosno omogućiti građanima da ostvare novčana sredstva - poticaj - potpore prilikom zamjene krovnih pokrova koji sadrže azbest na zgradama koje se nalaze na području Općine.

Radi realizacije navedenog, potrebno je prethodno posebnom Odlukom Općinskog vijeća odrediti uvjete, kriterije i postupak prema kojemu će Općina Sveta Nedelja bespovratnim novčanim sredstvima sufinancirati provedbu projekta zamjene azbestnih krovnih pokrova na zgradama koje se nalaze na području Općine Sveta Nedelja, a potom raspisati i objaviti Javni poziv za podnošenje zahtjeva za sufinanciranje zamjene azbestnih krovnih pokrova.

**Pojašnjenje Nacrta Odluke**

Upravo radi toga pripremljen je ovaj Nacrt Odluke koji je sadržajno podijeljen u XI glava.

Nacrtom Odluke propisuje se tko može biti korisnik prava na bespovratna novčana sredstva Općine i pod kojim uvjetima **(članak 3)**, što se smatra prihvatljivim troškovima za koja će se isplaćivati sredstva pomoći Općine **(članak 6)**, na koji je način odnosno po kojem je postupku moguće ostvariti pravo na bespovratna novčana sredstva Općine **(članak 7- 9)** odnosno određuje se obveza podnošenja pisanog zahtjeva i dostava odgovarajuće obvezatne dokumentacije, određuje se tko obrađuje odnosno razmatra zahtjeve podnositelja **(članak 10),** tkodonosi odluku o dodjeli bespovratnih novčanih sredstava **(članak 11. stavak 1),** propisuje se obveza sklapanja ugovora o sufinanciranju troškova zamjene azbestnog krovnog pokrova **(članak 11. stavak 3)**, kao i način isplate bespovratnih novčanih sredstava korisnicima **(članak 12).**

**Savjetovanje s javnošću o Nacrtu Odluke**

S obzirom da Odluka o provedbi projekta zamjene azbestnih krovnih pokrova na zgradama koje se nalaze na području Općine Sveta Nedelja predstavlja opći akt kojim se utječe na prava, obveze i interese građana, to će se, u skladu sa Zakonom o pravu na pristup informacijama („Narodne novine“, broj 25/13. i 86/15) provesti internetsko savjetovanje s javnošću o Nacrtu ove Odluke u trajanju od 30 dana.

Nacrt Odluke o provedbi projekta zamjene azbestnih krovnih pokrova na zgradama koje se nalaze na području Općine Sveta Nedelja javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt Odluke.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Odluke o provedbi projekta zamjene azbestnih krovnih pokrova na zgradama koje se nalaze na području Općine Sveta Nedelja, a u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Odboru za prostorno uređenje, graditeljstvo, komunalne poslove i zaštitu okoliša, a zatim Općinskom vijeću Općine Sveta Nedelja na razmatranje i donošenje.

**Financijska sredstva**

Za provedbu ove Odluke financijska sredstva planirana su u Proračunu Općine Sveta Nedelja za 2022. godinu, sve kako je to već prethodno navedeno.

**Jedinstveni upravni odjel**